A Tanács 1451/2001/EK rendelete
(2001. június 28.)
a halászati ágazatnak nyújtott közösségi strukturális támogatásra vonatkozó részletes szabályok és rendelkezések megállapításáról szóló 2792/1999/EK rendelet módosításáról
AZ EURÓPAI UNIÓ TANÁCSA
tekintettel az Európai Közösséget létrehozó szerződésre és különösen annak 37. cikkére, illetve 299. cikke (2) bekezdésére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
tekintettel a Régiók Bizottságának véleményére,
mivel:
(1) A 2792/1999/EK rendelet [4] a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendeletben [5] előírt küszöböknek megfelelően maximális támogatási rátákat határoz meg a Halászati Orientációs Pénzügyi Eszközből (HOPE).
(2) A HOPE-re vonatkozó határok azonban az 1260/1999/EK rendeletben az 1. célterület régióinak bizonyos kategóriáihoz előírt különleges rendelkezéseknél alacsonyabbak maradnak. A HOPE-hez alkalmazandó határokat ezért minden ilyen régiókategória sajátos nehézségeinek megfelelően ki kell igazítani. Különösen a legkülső régiók tekintetében szükséges figyelembe venni a Szerződés 299. cikkének (2) bekezdésében jelzett tényezőket, mivel ezek nagyon kedvezőtlen hatással lehetnek a fejlődésükre.
(3) A 2792/1999/EK rendeletet ezért módosítani kell.
(4) Az 1260/1999/EK rendelet 14. cikke szerint minden terv, közösségi támogatási keretterv, operatív program és egységes programozási dokumentum egy hétéves időszakot ölel fel, és a programozási időszak 2000. január 1-jén kezdődik. A kohézióképesség, illetve az ugyanazon program kedvezményezettjei közötti hátrányos megkülönböztetés elkerülése érdekében az e rendeletben biztosított csökkentéseknek kivételesen a teljes programozási időszakra alkalmazhatóknak kell lenniük,
ELFOGADTA EZT A RENDELETET:
1. cikk
A 2792/1999/EK rendelet IV. melléklete 3. táblázatának helyébe a következő táblázat lép:
"3. TÁBLÁZAT
| 1. csoport | 2. csoport | 3. csoport | 4. csoport |
Az 1. célterület régiói | 50 % ≤ A ≤ 75 % B ≥ 25 % | A ≤ 35 % B ≥ 5 % C ≥ 60 % | A ≤ 35 % B ≥ 5 % C ≥ 40 % | A ≤ 75 % B ≥ 5 % C ≥ 20 % |
A Kohéziós Alap hatálya alá tartozó tagállamban található, az 1. célterülethez tartozó régiók | 50 % ≤ A ≤ 80 % B ≥ 20 % | A ≤ 35 % B ≥ 5 % C ≥ 60 % | A ≤ 35 % B ≥ 5 % C ≥ 40 % | A ≤ 75 % B ≥ 5 % C ≥ 20 % |
Legkülső régiók | 50 % ≤ A ≤ 85 % B ≥ 15 % | A ≤ 40 % B ≥ 10 % C ≥ 50 % | A ≤ 50 % B ≥ 5 % C ≥ 25 % | A ≤ 75 % B ≥ 5 % C ≥ 20 % |
Külső görög szigetek, amelyek hátrányos helyzetben vannak távoli elhelyezkedésük miatt | 50 % ≤ A ≤ 85 % B ≥ 15 % | A ≤ 35 % B ≥ 5 % C ≥ 60 % | A ≤ 35 % B ≥ 5 % C ≥ 40 % | A ≤ 75 % B ≥ 5 % C ≥ 20 % |
Egyéb területek | 25 % ≤ A ≤ 50 % B ≥ 50 % | A ≤ 15 % B ≥ 5 % C ≥ 60 % | A ≤ 15 % B ≥ 5 % C ≥ 60 % | A ≤ 50 % B ≥ 5 % C ≥ 30 % |
A 96/280/EK bizottsági ajánlás [10] értelmében a kis- és középvállalkozásokba történő beruházás esetében a 2. és 3. csoporthoz az (A) ráták a közvetlen segítségnyújtástól eltérő finanszírozási formák esetében növelhetők, feltéve hogy ez a növelés nem haladja meg az összes támogatható költség 10 %-át. A magánkedvezményezett hozzájárulása ennek megfelelően csökken.
Az első albekezdésben előírt csökkentések összesítő leírásának szerepelnie kell az érintett területekhez tartozó, az 1260/1999/EK rendelet 18. és 19. cikkében említett operatív programokban vagy egységes programozási dokumentumokban."
2. cikk
Ez a rendelet Az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 2000. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2001. június 28-án.